stanford-oval/wikipedia huggingface dataset:
פסטיבל פייר
אירועי הפסטיבל וחוויות המשתתפים

בבוקר ה-27 באפריל, טרם החלו להגיע המשתתפים ליום הראשון של הפסטיבל, ירדו גשמים כבדים באי אקזומה והותירו את האוהלים הפתוחים והמזרנים שהוכנו עבור מבקרי האירוע ספוגים במים. באותו יום כבר הודיעה הלהקה בלינק-182 על ביטול השתתפותה בנימוק לפיו "אנחנו לא בטוחים שיהיה לנו מה שנדרש כדי לתת למעריצים מופע ברמה שאנחנו רגילים לתת".
חברי הקהל שהגיעו בשלב מוקדם של היום נלקחו ל"מסיבת חוף מאולתרת" במסעדה על חוף הים, שם הם הועמסו באלכוהול והמתינו כשש שעות בזמן שההכנות הבהולות באתר הפסטיבל נמשכו. מקפרלנד שכר מאות עובדים מקומיים כדי לסייע בהקמת האתר, בזמן שהמארגנים נאלצו לשאת ולתת מחדש את גובה הערבויות שהבטיחו לאמנים שהיו אמורים להופיע בפסטיבל מכיוון שהעלויות יצאו משליטה.
קהל שהגיע מאוחר יותר ביום נלקח ישירות לשטח הפסטיבל באוטובוסי הסעות של בתי ספר, שם התברר להם מצבו האמיתי של האתר: מבני המגורים שלהם היו לא יותר מאוהלי שטח עם רצפות עפר, עם מזרנים ספוגים בגשם מהבוקר. ארוחות הגורמה שהובטחו התגלו כחבילות מזון בסטנדרט נמוך, לדוגמה כריכי גבינה צהובה בקופסאות קלקר. למרות שבשלב זה הגיעו רק 500 מבקרים, לא היו מספיק אוהלים ומיטות עבור כולם. בשעות הערב החלו הופעות של מוזיקאים מקומיים, המופעים היחידים שהתקיימו בפסטיבל, ולמחרת בבוקר הוכרז שהמשך הפסטיבל יידחה ושהקהל שכבר הגיע יוחזר למיאמי בהקדם האפשרי.
המבקרים בפסטיבל דיווחו על בעיות נוספות, כמו גניבות של חפצים ומזוודות שלא זכו לטיפול ראוי, היעדר תאורה שתאפשר לאנשים להתמצא בשטח, מגרש חצץ שבנייתו לא הושלמה, מחסור בצוות רפואי ואנשי הפקה בשטח, היעדר קליטה סלולרית ואינטרנט, מחסור בתאי שירותים והיעדר מים זורמים. הבעיות הללו החריפו לאור מדיניות ה"בלי מזומנים" של הפסטיבל, שהותירה רבים בלי יכולת לשלם על מוניות או הוצאות אחרות. לפי דיווחים, מבקרים רבים נותרו תקועים באי לאחר שהממשל המקומי אסר על נחיתת מטוסים בשדה התעופה המקומי וטיסותיהם בוטלו.
אחרי האירוע

הפקת פסטיבל פייר פרסמה הצהרה באתר האינטרנט שלו:
פסטיבל פייר תוכנן להעניק חוויה מוזיקלית של פעם בחיים על איי אקזומה. בשל נסיבות שלא בשליטתנו, התשתיות הפיזיות במקום לא היו מוכנות בזמן ואין באפשרותנו להגשים את החזון שלנו בצורה בטוחה ומהנה עבור אורחינו. אנו פועלים כעת במרץ על מנת לארגן טיסות ולסייע לכולם לעזוב את האי אקזומה ולחזור הביתה בבטחה ובמהירות האפשרית. אנחנו מבקשים ממבקרים שנמצאים כעת על האי שלא להגיע בכוחות עצמם לשדה התעופה שכן אנחנו מתאמים את העברתם. אנחנו פועלים כדי להטיס את כולם בחזרה למיאמי עוד היום, התהליך החל והבטיחות ונוחות של האורחים שלנו נמצאת בראש מעיינינו. הפסטיבל נדחה עד שנוכל להעריך אם ומתי נוכל לממש את החוויה האיכותית שתכננו. אנו מבקשים מכולם להפגין סבלנות ושיתוף פעולה בזמנים קשים אלה, בעודנו פועלים לפתור את המצב הבלתי צפוי הזה במהירות ובבטיחות. נמשיך לעדכן את האורחים שלנו בצורה מסודרת באימייל ובערוצי המדיה החברתית.
המקור באנגלית
Fyre Festival set out to provide a once-in-a-lifetime musical experience on the Islands of the Exumas. Due to circumstances out of our control, the physical infrastructure was not in place on time and we are unable to fulfill on that vision safely and enjoyably for our guests. At this time, we are working tirelessly to get flights scheduled and get everyone off of Great Exuma and home safely as quickly as we can. We ask that guests currently on-island do not make their own arrangements to get to the airport as we are coordinating those plans. We are working to place everyone on complimentary charters back to Miami today; this process has commenced and the safety and comfort of our guests is our top priority. The festival is being postponed until we can further assess if and when we are able to create the high-quality experience we envisioned. We ask for everyone's patience and cooperation during this difficult time as we work as quickly and safely as we can to remedy this unforeseeable situation. We will continue to provide regular updates via email to our guests and via our official social media channels as they become available
ג'ה רול פרסם הודעה בטוויטר לפיה "רציתי שזה יהיה אירוע מדהים, זו לא הייתה הונאה כפי שכולם מדווחים; אני לא יודע איך הכל השתבש כל כך אבל אני עובד על לתקן את זה ולוודא שכולם מקבלים החזר". הוא המשיך ואמר "אני באמת מתנצל כי זו לא אשמתי... אבל אני לוקח אחריות".
ערוצי חדשות רבים השוו את הכאוס במקום לעלילות הסיפורים "בעל זבוב" ו"משחקי הרעב", משרד התיירות של איי הבהאמה התנצל בשם האומה והכחיש כל אחריות להשתלשלות האירועים. העובדים שהקימו את האתר והמסעדה שסיפקה ארוחות לצוות הפסטיבל מעולם לא קיבלו שכר, ובעקבות זאת פנה בעל המסעדה לגיוס סיוע דרך פלטפורמת מימון ההמונים GoFundMe.
גם חברת הקייטרינג שעבדה באירוע לא קיבלה תשלום, וב-2019 היא גייסה למעלה מ-200 אלף דולר בגיוס המונים כפיצוי. ב-2020 מכר שירות המרשלים של ארצות הברית סחורה ממותגת של הפסטיבל שמקפרלנד שמר במכירה פומבית כשהכנוסתיה הועברו לנפגעי האירוע.
הפקת פסטיבל פייר הודיעה כי תציע לכל המשתתפים לבחור בין קבלת החזר מלא על כרטיסיהם או זכאות לקבלת כרטיסי VIP לפסטיבל של השנה הבאה (שמעולם לא התרחש).
אחרי האירוע > תביעות משפטיות

מקפרלנד וג'ה רול עמדו בפני שורה ארוכה של תביעות משפטיות בעקבות אירועי הפסטיבל. כך לדוגמה תביעה בגובה 100 מיליון דולר במדינת קליפורניה הוגשה בשם התובע דניאל יונג על ידי עורך הדין מארק גראגוס שביקש להכירה כתובענה ייצוגית בשם מעל 150 תובעים. בתביעה של יונג נטען להונאה, הפרת חוזה (בין השאר בגלל ההחלטה של המארגנים להפוך את הפסטיבל ל"חסר מזומנים" שהותירה את המשתתפים בלי כסף למוניות), היעדר תום לב (בין היתר בשל רמת המזון ותקרית במסגרתה אנשים ננעלו בשדה התעופה) ומצג שווא רשלני.
תביעה נוספת הוגשה לבית המשפט הפדרלי בניו יורק נגד פייר מדיה, מקפרלנד, ג'ה רול ומנהל השיווק של ההפקה גרנט מרגולין. התובעים, מתיו הרליהי ואנתוני לוריאלו, האשימו את מארגני הפסטיבל במצג שווא, השמטת פרטים מהותיים, רשלנות, הונאה והפרות של חוקי הגנת הצרכן. "עם הגעת האורחים לאי אקזומה לסוף השבוע הראשון לא היו במקום מתקנים בסיסיים, הכל היה מכוסה בעפר, והאורחים נאלצו לישון באוהלים עם שמיכות רטובות", נטען בתביעה. "לא היו מקלחות או שירותים משותפים כפי שהובטח. במקום זה היו שירותים כימיים (תא אחד לכל 200 יארד) ורק שלוש מקלחות עבור מאות האנשים שהגיעו". תביעה זו נדחתה בנובמבר 2019.
ג'ה רול טען בינואר 2019 שגם הוא הונה על ידי מקפרלנד. בנובמבר 2019 הוא הוסר מהתביעה הייצוגית שהוגשה על ידי משתתפי הפסטיבל לאחר שהשופט קבע שלא הוכח שקידום הפסטיבל על ידו ברשתות החברתיות הוביל ישירות להשתתפותם של התובעים.
פסטיבל פייר 2 (2023)

ב-9 באפריל 2023 בילי מקפרלנד צייץ בטוויטר שבעתיד יתקיים פסטיבל פייר 2 וטען שכבר השיג מימון לאירוע. 100 הכרטיסים הראשונים הוצעו למכירה במחיר של 499 דולר ובאתר הפסטיבל נכתב כי האירוע "מתוכנן להתקיים בסוף 2024 בקריביים", וכי כל כרטיסי המכירה הראשונית אזלו בתוך יום.
קפטאן מרוקאי

קפטאן מרוקאי (בערבית: قفطان مغربي) הוא סוג של קפטאן (אנ') המהווה לבוש מרוקאי מסורתי.
את הקפטאן לובשים במהלך חגיגות המימונה והחינה המרוקאית, שכן הוא סוג של שמלה העשויה מבדים מבריקים ויקרים, הרקומים באלמנטים וברקמות מוזהבות ותכשיטים ואביזרים עשירים למיניהם. אליו מתווספים אצל הנשים כתר או סרט שיער וטול תואמים, ואצל הגברים תרבוש בגוון ארגמן.
היסטוריה

מקורו של הקפטאן בפרס ומשם התפשט והפך לפופולרי בכל העולם הערבי. קפטאנים נלבשו על ידי גברים ונשים כאחד, במיוחד על ידי מלומדים ופקידים בכירים שהיו חלק מהאליטה העירונית המרוקאית. רוב הנשים העירוניות לבשו קפטאן בבית, שהוא חלוק ללא צווארון עם שרוולים רחבים. קפטאנים יכולים להיות עשויים מברוקד משי עשיר או מבד פשוט למדי.
לכל אחת מהעיירות הגדולות הייתה וריאציה מסוימת של תלבושות מסוג זה, שהייתה מכוסה בטוניקה קלה.
הקפטאן במרוקו

הבגד התפתח לשמלה נשית מסורתית, רקומה ומעוטרת בתכשיטים וחגורה תואמת סביב המותן. לכן, קפטאנים הפכו לחלק מהותי מהתרבות המרוקאית, הקשורים בדרך כלל לחגיגות ומסמלים את התגלמות האלגנטיות, המעמד והזוהר במדינה.
מחקר איכותני שנערך בנושא רכישת קפטאן בקזבלנקה מצא כי נשים מרוקאיות משתמשות בקפטאן שלהן כדי לבטא זהויות שונות דרך שלבי חיים שונים. ראשית, רווקות צעירות המעוניינות להתחתן משתמשות בקפטאן כדי לבטא את הזהות האישית שלהן ולמשוך את תשומת ליבן של חֲמָיוֹת פוטנציאליות ולאו דווקא בני זוג פוטנציאליים. שנית, נשים נשואות משתמשות בקפטאנים כדי לבטא את הזהות המשפחתית שלהן. לכן, הן משקיעות זמן ומאמצים כדי לבחור קפטאן, ומנסות להתאים אותו לציפיות של חמותיהן. שלישית, נשים מבוגרות משתמשות בקפטאנים כדי לבטא את הזהות הקולקטיבית של הנשים המרוקאיות. בעת לבישת קפטאן בטקסי חתונה, הן ממלאות את תפקידן המיוחס מבחינה חברתית של שומרות המסורת.
ראו גם

הקפטן הכחול
קפוטה
הערות שוליים

↑  Smithsonian Institution, Caftan, Smithsonian Institution (באנגלית)
↑  kaftan | Fashion History Timeline, fashionhistory.fitnyc.edu (באנגלית)
↑  Kaftan - Discover Islamic Art - Virtual Museum, islamicart.museumwnf.org
↑  Asmae Nakib-Morocco World News, Caftans: Morocco’s Treasured Traditional Garments Hit the Global Stage, https://www.moroccoworldnews.com/ (באנגלית)
↑  Delphine Godefroit, Marie-Hélène Fosse-Gomez, The Changes of Meaning Over Life Stages: Caftans As Expression of Moroccan Women’S Identities, Advances in Consumer Research Volume 42: Association for Consumer Research, 2014
קבוצת שסטוביץ

| --- | --- |

 נתונים כלליים
 סוג:  חברה פרטית
 תקופת הפעילות:  1954–הווה (כ־70 שנה) 
 מיקום המטה:  קיסריה 
 עובדים:  כ-1100
  
 www.sch.co.il
 
קבוצת שסטוביץ' היא חברה ישראלית בתחום המזון ומוצרי הצריכה.
היסטוריה

החברה הוקמה בשנת 1954 על ידי בני הזוג שמעון שסטוביץ' ואשתו בלה, בחלוף השנים הצטרפו לעסק המשפחתי גם שני בניהם, יוני ומיקי שסטוביץ. לאחר פטירת האב בשנת 2007, נותרה החברה בידי הבנים, ושנתיים מאוחר יותר, ב-2009 רכש יוני את חלקו של אחיו מיקי בחברה - והוא נותר כבעלים היחיד של החברה. הרכישה התבצעה באמצעות מנגנון "במבי".
בשנת 1964 שסטוביץ החלה לייבא לישראל את מוצרי הגילוח של חברת ג'ילט האמריקאית באופן בלעדי. בשנת 2005 פרוקטר אנד גמבל רכשה מידי וורן באפט את חברת ג'ילט ובסוף שנת 2006, היא לקחה משסטוביץ את הזיכיון לייבוא מוצרי החברה. ג'ילט הייתה מותג הדגל של שסטוביץ, ומוצריה היו אחראים לכ-25% מהכנסות הקבוצה. זיכיון בולט נוסף שאותו איבדה החברה, הוא ייבוא מוצרי הקוסמטיקה של לנקום הצרפתית. בשנת 2007 החלה שסטוביץ לשווק סכיני גילוח של חברת שיק.
גורם דומיננטי במודל הכלכלי של הקבוצה הוא בלעדיות בייבוא מוצרים רבים לישראל. בעקבות פתיחת שוק הייבוא לתחרות נגרמו לחברה הפסדים. מנכ"ל החברה יוני שסטוביץ' ציין בראיון ב-2015 כי הוא מתנגד לתחרות, רואה ביבוא מקביל בתור "פרזיטיות", והחרים את רשת ויקטורי שבחרה להתחרות בו.
המרכז העסקי והלוגיסטי בישראל של החברה ממוקם ביישוב קיסריה.
תחומי פעילות

ייבוא מוצרי צריכה של חברות רבות מתחום המזון, טואלטיקה וקוסמטיקה באופן בלעדי
ייבוא מוצרי קולגייט-פלמוליב, ספיד סטיק, קלווין קליין, ברילה האיטלקית
בין 1964 ל-2006 ייבאה את מוצרי ג'ילט באופן בלעדי. לפעילות ייבוא זאת היה נתח גדול מהכנסות החברה באותן השנים.
בעלי עניין

מלוא מניות החברה (100%) מוחזקות על ידי איש העסקים יהונתן (יוני) שסטוביץ. יוני הגיע להחזקה מלאה בחברה באמצעות תהליך Buy Me Buy You. את המניות רכש מאחיו מיקי.
מודל עסקי

לחברה דומיננטיות בשווקים רבים בארץ, בזכות היותה היבואן הבלעדי או הראשי מחברות רבות, ובזכות קשרי מסחר הקבועים שלה עם קמעונאים רבים. דומיננטיות זו מעניקה לשסטוביץ יתרון מול חברות הייבוא המתחרות מולה, ובעיקר מול יבואנים מקבילים, שמנסים לייבא לצידה מהחברות הבינלאומיות מהן שסטוביץ היא היבואן הראשי או הבלעדי. שסטוביץ שואפת למנף את יתרונותיה אלו כדי להגביר את כמות החנויות בהן המוצרים של שסטוביץ בקטגוריה מסוימת הם היחידים שנמכרים או הבולטים ביותר, מה שמאפשר להעלות את שולי הרווח. לשם כך משתמשת שסטוביץ הן בקשריה עם החברות הבינלאומיות והן בקשריה עם הקמעונאים המקומיים.
מול הקמעונאים המקומיים, לעיתים מונעת שסטוביץ מחירים נמוכים אם הם לא יעניקו לה בלעדיות בתחומי הייבוא האחרים שלה (בדומה ליבואנים אחרים בישראל).
מול החברות הבינלאומיות מהן היא מייבאת, נוהגת החברה לשתף פעולה כדי לחסום ייבוא-מקביל לשסטוביץ מאותן החברות. בשנת 2020 נבחנו על ידי רשות התחרות דיווחים בסגנון זה שמעבירה שסטוביץ לקולגייט-פלמוליב העולמית במטרה למנוע ייבוא מקביל. בתחילה הכריזו ברשות התחרות על מהלך זה כ"חשש לפגיעה משמעותית ביבוא מקביל של משחות שיניים" והורו לשסטוביץ לחדול מדיווחים אלו, אולם בהסכם פשרה חזרה בה הרשות והתירה הרשות לשסטוביץ להמשיך בדיווחים, אותם קבעה שיש להסדיר תחת תנאים מסוימים.
מול היבואנים המקבילים עצמם מקיימת שסטוביץ פעילות אגרסיבית, ומנצלת את משאביה הרבים כדי לדווח על חשדות רבים להפרה של חוקים או תקנות, ולעיתים מפעילה מאמצים משפטיים כנגדם. חלק מחוזקה של אסטרטגיה זו בכך שגם אם בבדיקה מתברר בדיעבד שלא הייתה כל הפרה, ליבואנים המקבילים לעיתים אין את המשאבים הדרושים כדי להתמודד עם בדיקות חוזרות כאלו, ולעיתים די בעצם החשד כדי להצר את פועלם.
שסטוביץ שולחת באופן קבוע לוביסטים לוועדות הכנסת שעוסקות בייבוא בין היתר על מנת למנוע מהלכים שיקלו על ייבוא מקביל של מוצרים ויפגעו במעמדה של החברה כיבואן בלעדי.
הפרה של חוק קידום התחרות בענף המזון

בשנת 2023 הטיל הממונה על התחרות עיצומים כספיים על שבעה ספקי מזון גדולים בשל הפרות של חוק קידום התחרות בענף המזון, ביניהם קבוצת ש. שסטוביץ על סך 6.58 מיליון ש"ח.
הערות שוליים

↑  עדי דברת, האחים שסטוביץ מפרקים את השותפות בחברה המשפחתית, באתר הארץ, 24 באפריל 2009
↑  Buy Me Buy You - מנגנון להיפרדות בין שני שותפים בחברה אשר כל אחד מהם רוצה את החברה לעצמו
↑  איתי רום, ‏שיטת שסטוביץ', באתר גלובס, 25 באפריל 2005
↑  אילנית חיות, אחר היבואנים הגדולים בישראל: "יוקר המחיה זה פופוליזם", גלובס, 12 ביולי 2015
↑  אילנית חיות, ‏עוד סכסוך מסחרי: שסטוביץ לא מספקת מוצרים לרשת ויקטורי, באתר גלובס, 27 באפריל 2015
↑  אילנית חיות, ‏מנכ"ל ויקטורי חושף איך יבואנים ניסו להכשיל הורדת מחירים, באתר גלובס, 3 במרץ 2015
↑   שוקי שדה, עדי דברת-מזריץ, הכירו את מר יוקר המחיה: "הוא גאון שקט ומולטי-מיליונר, בנה אימפריה בזכות בלעדיות וכוחנות", באתר TheMarker‏, 8 בנובמבר 2019
1 2 3 4  מונופולנד | מונופול היבואנים: "איפה שאפשר הם יהרסו", באתר כאן חדשות
1 2  שוקי שדה ועדי דברת-מזריץ,
"היבואנים הרשמיים הם בריונים. שלוש משפחות מנהלות את השוק ממגדל השן שלהן", דה מרקר, 5 באוגוסט 2017
↑  אילנית חיות, ‏"הייתי מבעיר את הממשלה שתפתח את השוק ליבוא ותוריד מחירים", באתר גלובס, 11 בספטמבר 2014
↑   שוקי שדה, עדי דברת-מזריץ, הכירו את מר יוקר המחיה: "הוא גאון שקט ומולטי-מיליונר, בנה אימפריה בזכות בלעדיות וכוחנות", באתר TheMarker‏, 8 בנובמבר 2019
↑  אמיר שואן, "משחק של חתול ועכבר": כך שולט יוני שסטוביץ במחיר הקולגייט, באתר "שקוף", 6 בפברואר 2022
↑  נורית קדוש ואורנה יפת, שסטוביץ' תוכל להמשיך "להלשין" לקולגייט העולמית על מוצרים ביבוא מקביל שנמכרים בישראל, באתר כלכליסט, 22 ביולי 2020
↑  מירב קריסטל, הקרב על הקולגייט: היבואנית תוכל "להלשין", אבל תוגבל, באתר ynet, 22 ביולי 2020
↑  שני מוזס, ‏פשרת היבוא המקביל שהפתיעה את ענף הקמעונות, באתר גלובס, 23 ביולי 2020
↑   שוקי שדה, עדי דברת-מזריץ, הכירו את מר יוקר המחיה: "הוא גאון שקט ומולטי-מיליונר, בנה אימפריה בזכות בלעדיות וכוחנות", באתר TheMarker‏, 8 בנובמבר 2019
↑  אסם, שסטוביץ, יונילוור, אנג'ל ועוד ישלמו 23 מיליון שקלים כקנס - ביזנעס, באתר ביזנעס, ‏17 במאי 2023
קיילי קוסמטיקה

קיילי קוסמטיקה
קיילי קוסמטיקה (באנגלית: kylie cosmetics) היא חברת קוסמטיקה אמריקאית בייסודה ובבעלותה של קיילי ג'נר. המותג התחיל בשם "Kylie Lip Kits" ובפברואר 2016, שם החברה שונה ל-Kylie Cosmetics, לאחר ההשקה הבינלאומית והמוצלחת של ערכת השפתיים של קיילי (The Kylie Lip Kit) בנובמבר 2015. החברה מוכרת שלל של מוצרי איפור כגון; אודמים, תוחמים, צלליות, מברשות איפור ומוצרי הצללה.
בשנת 2018 המגזין פורבס (Forbes) העריך את שווי החברה בלמעלה מ-800 מיליון דולר.
רקע

בשנת 2014, חתמה קיילי ג'נר עם "Seed Beauty", חברה בבעלותם של האחים נלסון, אשר עזרה לג'נר לבנות את המותג שלה עוד בראשית דרכו. בריאיון למגזין פורבס (Forbes), סיפרה ג'נר כי ההשראה עבור מוצרי הבכורה של המותג הגיעה מתוך חוסר הביטחון הממושך שלה מאז ילדותה לגבי גודל השפתיים שלה. את 15,000 ערכות השפתיים הראשונות, מימנה ג'נר בסך של 250,000 דולר מתוך רווחי הדוגמנות שלה. המוצר, ערכות השפתיים של קיילי (The Kylie Lip Kit), הופיע לראשונה בשנת 2015. אתר האינטרנט בו נמכר המוצר קרס והמלאי אזל תוך פחות מדקה.
בשנת 2015, אמה של ג'נר, קריס ג'נר, הכניסה את פלטפורמת המסחר אלקטרוני הקנדית שופיפיי (Shopify), כדי לייעל את הפעילות האסטרטגית של החברה. לאור ההצלחה הרבה לה המותג זכה, הייצור הוגדל לכ-500,000 ערכות שפתיים. בשנה וחצי הראשונות מאז הקמתה, החברה הניבה הכנסות של 420 מיליון דולר.
קיילי קוסמטיקה מתנגדת לניצול בעלי חיים וגילויי אכזריות כלפיהם בתעשיית היופי ולכן מוצרי החברה לא נבדקים על בעלי חיים ולא כוללים בתוכם מוצרים מהחי.
שיתופי פעולה

במהלך פעילות החברה, נעשו שיתופי פעולה רבים הכוללים גם את אחיותיה: קורטני קרדשיאן, קלואי קרדשיאן, קים קרדשיאן-ווסט ואף אמה - קריס ג'נר.
בנובמבר 2016, קיילי הודיעה על שיתוף הפעולה הראשון בשם: Koko X Kyile, שנעשה ביחד עם אחותה למחצה, קלואי קרדשיאן.
באפריל 2017, נעשה שיתוף פעולה נוסף של החברה בשם: KKW X Kylie, ביחד עם אחותה למחצה, קים קרדשיאן-ווסט.
באפריל 2018, קיילי הכריזה על שיתוף פעולה של החברה בשם: Kourt X Kylie, ביחד עם אחותה למחצה הגדולה, קורטני קרדשיאן.
במאי 2018, קיילי ואמה קריס ג'נר הכריזו על שיתוף פעולה בשם: "Mother's Day collection" שיצא במיוחד לרגל יום האם.
בספטמבר 2018, נעשה שיתוף פעולה בין קיילי לחברתה הטובה ג'ורדן וודס, בשם: Kylie X Jordyn.
שיווק

קיילי קוסמטיקה משתמשת ברשתות החברתיות כמו אינסטגרם וסנאפצ'אט כדי לשווק את מוצריה. לחשבונות המדיה החברתית של קיילי עוקבים רבים, ובהם נעשים טיזרים למוצרים עתידיים וקידומי מכירות ויזואליים למוצרים קיימים שאליהם העוקבים נחשפים.
ביקורת

השקת קולקציית הסומקים במרץ 2017, עוררה זעם בקרב המדיה החברתית. רבים - ביניהם הורים רבים של מעריצים צעירים, טענו כי השמות אשר ניתנו למוצרים הם פרובוקטיביים מידיי, בהתחשב בכך שחלק מהצרכנים הם ילדים.
בדצמבר 2017, קיילי קוסמטיקה השיקה קולקציה בשם: The Silver Series collection, ביניהם סט של 16 מברשות איפור במחיר של 360 דולר. המחיר הגבוה עבור המוצר התסיס והכעיס אנשים רבים שטענו כי המחיר אינו תואם את איכות המוצר, ביניהם מאפרים וכוכבי רשת מוכרים. למרות המחלוקת בעקבות המחיר הגבוה, לא נעשה שינוי במחיר המוצר.
הערות שוליים

↑  כמעט מיליארדרית: האחות הקטנה לבית קרדשיאן בדרך למועדון הגדולים, באתר Forbes Israel, ‏5 באוגוסט, 2018
↑  Kylie Jenner: How the reality teen founded a cosmetics empire, BBC NEWS, ‏13 ביולי, 2018
1 2  Kylie Jenner’s Kylie Cosmetics on way to becoming $1B brand, .Aol, ‏9 באוגוסט, 2017
1 2 3  How 20-Year-Old Kylie Jenner Built A $900 Million Fortune In Less Than 3 Years, Forbes, ‏11 ביולי, 2018
↑  Powering the Pout: The (Other) Woman Behind Kylie Cosmetics, Shopify, ‏11 במאי, 2017
↑  טירוף ושמו קיילי ג'נר: ליין השפתונים החדש שלה הפך לסולד אאוט בדקה, באתר Fashion Forward, ‏30 בנובמבר, 2015
↑   מותג הקוסמטיקה של קיילי ג'נר בדרך למכירות של מיליארד דולר, באתר TheMarker‏, 12 באוגוסט 2017
↑  Kylie Cosmetics Cruelty-Free & Vegan Status, Ethicalelephant, ‏13 בספטמבר, 2018
↑  Kylie Jenner Just Announced Her First Makeup Collaboration, Harpers Bazaar, ‏4 בנובמבר, 2016
↑  How Much Is The Kylie Cosmetics & Kim Kardashian West Collection? This Set Is Worth A Purchase, BUSTLE, ‏20 באפריל, 2017
↑  Here's Every Product in Kylie Cosmetics' Kourtney Kardashian Collaboration, ELLE, ‏19 באפריל, 2018
↑  The Kris Cosmetics Mother's Day Collection was all Kylie's idea., Harpers Bazaar, ‏10 במאי, 2018
↑  The Kylie Cosmetics x Jordyn Woods Makeup Collection Is Finally Here, allure, ‏21 בספטמבר, 2018
↑  Why Kylie Jenner Is A Marketing Genius, Career Girl Daily, ‏21 בדצמבר, 2016
↑  People Are Not Happy With The Name Of Kylie's New Launch, Vogue, ‏27 במרץ, 2017
↑  קיילי ג'נר מוכרת ערכת מברשות איפור ב-360 דולר, והטוויטר משתגע, באתר וואלה, 18 בדצמבר 2017
פרידריך הראשון, מלך בפרוסיה

פרידריך הראשון, מלך בפרוסיה (11 ביולי 1657 - 25 בפברואר 1713) היה בן לבית הוֹהֶנצוֹלֶרן, הנסיך הבוחר של ברנדנבורג (בשנים 1688–1713, כ"פרידריך השלישי") ודוכס פרוסיה באוניה פרסונלית כ"פרידריך השני". את תואר הדוכס שלו שדרג פרידריך לתואר מלוכה, והכריז על עצמו ב-1701 כמלכה הראשון של פרוסיה, תואר שבו המשיך להחזיק עד יום מותו. מ-1707 הוא שלט באוניה פרסונלית גם על נסיכות נשאטל.
שנותיו המוקדמות (1657-1674)

פרידריך נולד בקניגסברג ב-11 ביולי 1657 והיה בנו השלישי של פרידריך וילהלם, הנסיך הבוחר מברנדנבורג מנישואיו הראשונים ללואיזה הנרייטה מנסאו, הבת הבכורה של פרדריק הנדריק, נסיך אורנז' ושל אמליה מזולמס-בראונפלס. בן דודו מצד אימו היה ויליאם השלישי, מלך אנגליה. ב-29 ביולי 1657 הוטבל פרידריך לנצרות בטירת קניגסברג. פרידריך היה תינוק חולני שסיכוייו לשרוד נחשבו לנמוכים. נוסף לכך, בשנתו הראשונה הפילה אותו המיילדת שלו, והוא סבל כל חייו מכתף פגועה (דבר שזיכה אותו לימים בכינוי "פריץ הכפוף" בקרב תושבי ברלין). ב-1662 הופקד אוטו פון שוורין על חינוכו של פרידריך, והמשיך בתפקיד זה עד ל-20 ביוני 1676. גם אברהרד פון דנקלמן היה שותף למשימה, ושימש כמורה של פרידריך. ב-23 במרץ 1664 החליט אביו של פרידריך להעניק לו את דוכסות הלברשטאדט כנחלה. ב-1670 התמנה פרידריך כקפטן של "פלוגת פרשים", אך מעולם לא שירת בתפקיד, בשל נכותו. זו נשארה דרגתו האחרונה.
שנותיו כנסיך בוחר (1674-1688)

ב-7 בדצמבר 1674 מת אחיו הבכור של פרידריך קרל, נסיך הכתר של ברנדנבורג, שהיה אמור לרשת את תואר הנסיך הבוחר, ממחלה, ופרידריך הפך ליורש התואר של אביו. כדי להכין אותו לקראת התואר שיירש בבוא היום שיתף אותו האב בקרבות בפומרניה במהלך המלחמה הצפונית הגדולה ב-1675 וב-1678, ובלחימה כנגד הצבא הפולש של שוודיה בחורף של 1679. פרידריך נפל למחלה ממושכת בעקבות קרב זה, ולאחר שהחלים נשא לאישה בפוטסדאם ב-13 באוגוסט 1679 את אליזבת הנרייטה מהסן-קאסל, שלה היה מאורס מאז 1673. ב-1680 עבר הזוג להתגורר בארמון קופניק, על אף שבנייתו עדיין לא הושלמה. באותה שנה נולדה בתם היחידה של פרידריך ואליזבת - לואיזה דורותיאה, נסיכת פרוסיה. ב-7 ביולי 1683 מתה אליזבת הנרייטה, בגיל 25 בלבד, בברלין-קולן. פרידריך נישא מחדש ב-1684 לסופיה שרלוטה מהנובר, ומנישואים אלה נולד ב-1685 פרידריך אוגוסט, שמת שנה לאחר מכן, וב-15 באוגוסט 1688 פרידריך וילהלם, יורשו לעתיד של פרידריך.
יחסיו של פרידריך התערערו בשנותיו האחרונות של האב, ובייחוד לאחר שנשא לאישה את סופיה דורותיאה משלזוויג-הולשטיין-זונדרבורג-גליקסבורג ב-1668 ששאפה לקדם את בניה שלה בתור לירושה על פניו של פרידריך. פרידריך חשש כי שלטונו של האב יתחלק בינו ובין ארבעת בניה של דורותיאה, ולכן דרש מאביו להצהיר בפומבי על כך ששלטונו יועבר אליו בשלמותו. ב-7 באפריל 1687 מת אחיו הצעיר של פרידריך מנישואיו הראשונים של אביו, לודוויג, וחששותיו של פרידריך מפני הדחתו מהירושה לטובת בניה של דורותיאה גברו. פרידריך, שבאותה העת היה בחופשת מרפא בקרלסבד חשש כי דורותיאה הרעילה את לודוויג, ובמקום לשוב לברלין יצא אל לייפציג, הנובר וקאסל. האצילים המבוגרים דרשו כי יחזור לברלין והבטיחו כי ישמרו על שלומו האישי, ובתיווכו של דנקלמן הסכים פרידריך לשוב לברלין בתום היעדרות של שישה חודשים, בנובמבר 1687. מאבק הירושה נמשך בברלין, אך בתקופה זו כבר השתתף פרידריך לראשונה בישיבה של מועצת המלך, ושני הצדדים הסכימו, למרות החשדות ההדדיים ביניהם, כי אין טעם בהמשך המאבק, לאור מצב בריאותו המידרדר של האב.
הנסיך הבוחר פרידריך השלישי (1688-1701)

פרידריך וילהלם הלך לעולמו ב-9 במאי 1688. שבוע לאחר מותו נפגשה לראשונה מועצת המלך בראשותו של פרידריך השלישי, תוארו החדש של פרידריך, לקריאת צוואתו של פרידריך וילהלם. ועל פי המקובל בבית הוהנצולרן מאז 1473 הייתה אמורה הירושה להתחלק שווה בשווה בין פרידריך ובין ארבעת אחיו למחצה. לאחר דיונים משפטיים ארוכים, בהם השתתף בין היתר דנקלמן, מורו הוותיק של פרידריך, הוחלט כי עד 1692 יישאר השלטון בברנדנבורג בידי פרידריך בלבד, כדי לשמור על שלמות הממלכה. בניגוד לאביו, שנהג לקבל את כל החלטות הממשלה בעצמו, מינה פרידריך ב-20 במאי 1688 את דנקלמן לראש ממשלה תחתיו.
על אף שהיה מרקיז, נסיך בוחר ודוכס, ביקש פרידריך לעצמו את התואר היוקרתי מלך, ומ-1696 החל במאמצים לשדרוג תואר האצולה שלו לתואר מלכות. רצון זה לא היה מונע רק ממניעים אישיים, אלא גם כחלק מניסיונו של פרידריך לאחד מחדש את המדינה של שושלת הוהנצולרן. מדינתו נודעה בשם ברנדנבורג-פרוסיה, היות שנכסיה העיקריים של המשפחה היו מרקיזות ברנדנבורג של קיסרות רומי הקדושה, ודוכסות פרוסיה שלא הייתה חלק מהאימפריה, אך על פי שלפי החוק הגרמני של תקופתו לא יכלו להתקיים ממלכות בשטחה של קיסרות רומי הקדושה, למעט ממלכת בוהמיה. ראש הממשלה דנקלמן ובכירים אחרים בממשל התנגדו למהלכיו של פרידריך, ולכן ב-20 בדצמבר 1696 הורה פרידריך לכלוא אותם במצודת שפנדאו, שם הוחזקו עד 1707. הסיבה היחידה למאסר הייתה חוסר יכולתו של פרידריך להתנגד למורו לשעבר, ומינה לתפקיד במקומו את יריבו של דנקלמן יוהאן קזימיר קולבה פון ורטנברג. בעצתו של ורטנברג מינה פרידריך מועצה מצומצמת שמנתה שלושה יועצים מלבדו, וניהלה את ענייניה של פרוסיה עד ל-1712. המועצה הפכה עד מהרה למוקד שחיתות וכוח שלטוני וזכתה לכינוי ממשלת שלושת הדוכסים.
ב-1 בנובמבר 1700 מת קרלוס השני, השליט ההבסבורגי האחרון של ספרד, ואירופה נגררה למלחמת ירושה על כתרו. פרידריך הפך לבן ברית חשוב לבית הבסבורג במאבק על הכתר מול לואי ה-14, מלך צרפת, וב-16 בנובמבר 1700, בתום דיונים חשאיים בארמון שונהאוזן, הסכים לאופולד הראשון, קיסר האימפריה הרומית הקדושה, לאפשר לפרידריך, הנסיך הבוחר הפרוטסטנטי להפוך את פרוסיה לממלכה בראשותו, כל עוד יוכתר על שטחים שמחוץ לקיסרות רומי הקדושה, שעליהם החוק הגרמני בעניין אינו חל. בנוסף התחייב פרידריך להעמיד לרשות לאופולד והצבא האוסטרי 8,000 חיילים פרוסים, לטובת מלחמת הירושה הספרדית, ושילם 2 מיליון דוקאטים ללאופולד, ו-600 אלף דוקאטים נוספים לכנסייה, שמתוכם קיבלו הישועים 20 אלף טאלרים.